<classify> BAADHI ya vijana nchini wameiomba serikali kuweka mikakati bora na imara ya kuwashirikisha kuhusu uelewa wa dhana ya mabadiliko ya tabia nchi na uhifadhi wa mazingira. Vijana hao ni wale walioshiriki mkutano wa vijana wa dunia wa kuhifadhi mazingira uliofanyika nchini Niger hivi karibuni. Vijana wawili kutoka Tanzania, Sara Pima na Tajiel Urioh, walishiriki mkutano huo kwa ufadhili wa Shirika la Maendelo la Umoja wa Mataifa UNDP, ikiwa ni sehemu ya mkakati wa kuliwezesha kundi hilo kushiriki katika kulinda mazingira.Mkutano ulizungumzia kuhusu ushirikishwaji wa vijana katika kuelewa mabadiliko ya tabia ya nchi na uhifadhi wa mazingira hususani katika nchi yetu ya Tanzania, alisema Pima.Alisema vijana waelimishwe kuhusu mabadiliko ya tabia nchi na faida zitokanazo na uhifadhi mazingira ikiwemo upatikanaji wa mvua, kuzuia mmomonyoko, kutunza vyanzo vya maji kama vile mito, mabwawa na maziwa. Alieleza kuwa miongoni mwa mambo watakayoyafanya baada ya mkutano huo kumalizika ni pamoja na kuelimisha vijana kuhusu faida zitokanazo na uhifadhi na utunzaji wa mazingira.  <topic>: KITAIFA 